Yeɣli-d igenni fell-i, mi tuḍen tamrabeḍt « Emmanuel », tadeyyanit i ḥemmleɣ aṭas, yeɣli-d fell-as waṭṭan kan akka: acḥal n ledwar tarwiḥt tettali tettṣubbu, ur teddir ur temmut, la tesselqaf. Yiwen n wass subben-tt-id ɣer “Saint Charles”, ruḥeɣ waleɣ-tt-id di tzeqqa n umeslay. Ṛwiɣ imeṭṭawen fell-as: tella ḥninet felli, tefhem belli xuṣṣeɣ leḥnana. Ussan mazal ttenḍen, nekk, dayen ur zmireɣ ara ad ṣebreɣ; dɣa nniɣ-as i temrabeḍt tameqqrant ad iyi-tceyye‘ ɣer Franṣa, ad xedmeɣ. Tenna-yi-d: “ad waliɣ”. Me‘na zgiɣ ttḥulfuɣ i tissmin d ukukru seg-i.